Useat entiset urheilijatähdet kituuttavat minimieläkkeillä.

Sekauinnin maailmanmestari Jani Sievinen hätkähdytti suomalaisia urheilupiirejä taannoin, kun hän puhui Ilta-Sanomien haastattelussa avoimesti marginaalisista eläkekertymistään. Takavuosien urheilijoiden eläkeongelmista syntyi iso puheenaihe.

Urheilu-uransa aikana Sieviselle ei kertynyt lainkaan eläkettä. Moninkertaisen arvokisamitalistin tämänhetkinen eläkesaldo on vain muutamia satasia kuukaudessa, sillä hän on työskennellyt täysipäiväisesti vasta nelisen vuotta.

Urheilijat saivat eläkeasiansa kuntoon vuosituhannen vaihteen jälkeen, mutta sitä ennen urheilleista valtaosa ei saanut jyvitettyä urheilu-uransa tuloista edes murusia eläkepankkiin. Yksi heistä on jalkapallolegenda Atik Ismail, 60.

– Kuvio meni vielä 1980-luvulla niin, että ensin tuli palkka ruskeissa kirjekuorissa ja sitten sen sisältö ryypättiin. Tai siis mulla oli usein jo niin paljon ryyppy- ja käyttäytymissakkoja piikissä, että jäin miinukselle, HJK:ssa SM-uransa tähtihetket kokenut Ismail lataa.

– Kerran seurapomoilla tuli kiire, kun verottaja kiinnostui touhuistamme. Joku kuitenkin ehti polttaa kaikki arat paperit veneen alla.

Eläkekertymä 880 euroa kuukaudessa

Vuonna 1990 raitistuneen Ismailin tämänhetkinen eläkekertymä on runsaat 800 euroa kuukaudessa. Värikäs persoona on työskennellyt pätkittäin muun muassa kangaskaupassa ja lehdenjakajana. Lähihoitajan askareissa hänet nähtiin yhtäjaksoisesti parisenkymmentä vuotta.

– Monien takavuosien urheilijoiden eläkeasiat ovat nyt valitettavasti perseellään. Itseäni se ei edes suuresti harmita, koska jos on vitosen pää, niin ei pysty hallitsemaan satasia. Ihan sama, Ismail rummuttaa.

– Mutta sen sijaan esimerkiksi futareiden nykyinen palkkataso hämmästyttää suuresti. Jätkät vetää valmennushommistakin jopa 100 000 euroa vuodessa. Ei mitään järkeä!

Ismailin mukaan HJK:ssa suhtauduttiin taannoin tylysti seuran suhteellisesti kallispalkkaisiin ulkomaalaispelaajiin.

– Kerrankin tuli pari brittiä, jotka me sitten Rantasen Jallun kanssa juotettiin heti humalaan. Käytiin ostamassa kunnolla kossua ja vietiin pojat saunaan, koska olimme päättäneet, että nämä kaverit ei tule meidän liksoja syömään, hän kertoo.

– Kundit olivatkin pian kuutamolla ja passitettiin kotiin!

”En ole ideologinen vaan poliittinen työtön”

Urheilun sekä työskentelyn tai opiskelun yhdistäminen on nykypäivänä miltei mahdotonta, jos oikeasti haluaa menestyä. Eikä sellainen sopinut takavuosinakaan kaikille, ei oikein Ismailillekaan.

– Hyvä, että nykyään joillekin entisille tähdille myönnetään sentään urheilijaeläkettä. Juoppojen ei ikävä kyllä kannata siitä edes haaveilla, vaikka mukava lisärahahan se olisi, Ismail sanoo.

Lopuksi Ismail yllättää. Hän kertoo irtisanoutuneensa lähihoitajan töistä joulukuussa 2016.

– Luin jostain, että valtio on tukenut pääministeri Juha Sipilän yrityksiä jollain 30 miljoonalla eurolla. Saatana! Päätin, että pitäkää tunkkinne! Minä en tee enää päivääkään töitä, Ismail perustelee.

– Nyt pitäisi kituuttaa kaksi vuotta ja yhdeksän kuukautta, kunnes pääsen eläkkeelle. En ole ideologinen vaan poliittinen työtön.